Dopravná situácia v blízkosti trhu na Miletičovej strpčuje obyvateľom priľahlých ulíc život. Na rozkopávku sa sťažujú vodiči i chodci.
Obyvatelia z okolia oplotenej časti ulice sú nútení obchádzať uzáveru aj niekoľko sto metrov. Na Miletičovej sídli drogéria, lekáreň, banka alebo čínska reštaurácia. Ak sa chcú na trh dostať obyvatelia domov bližšie k Dulovmu námestiu, musia zdolať obchádzku aj niekoľkonásobne dlhšiu. Predtým stačilo prejsť cez cestu.
Ďalším problémom je drevená lávka, ktorá vedie ponad rozkopávku smerom na trh. "Má šírku asi meter. V piatok a v sobotu, keď chodí na trh veľa ľudí, sa pred lávkou vytvára rad. Odchádzajúci s plnými taškami a prichádzajúci sa na lávku nezmestia naraz v oboch smeroch," hovorí Melánia Pribylincová, ktorá na Miletičovej býva.
Situácia je ešte horšia, keď prídu dopravné spoje a ľudia sa nahustia pred lávkou naraz, pretože sa na ňu vstupuje hneď z priechodu. Kým sa na lávku dostanú, stoja na priechode na ceste a okolo jazdia autá, ktoré majú zo Záhradníckej zelenú.
Chodci sú v týchto miestach teraz oveľa nedisciplinovanejší. Aj predtým prebiehali cez cestu mimo priechodu, teraz to však zo spomínaných dôvodov robia húfne. Uplynulú nedeľu na tejto križovatke zachytila chodkyňu električka a spôsobila jej vážne zranenia.
Ďalším nedostatkom je nedostatočné značenie na rozkopanej Košickej v smere od Dulovho námestia. Chodci nevedia, ktorou stranou cesty sa majú pustiť a až pri Tatrabanke na konci ulice zistia, že ďalej ísť nemôžu a na trh sa nedostanú. Preto sa musia vrátiť takmer až k námestiu a skúsiť to druhou stranou. "Večer tu je takmer úplne tma, lávky sú urobené nedostatočne, miestami úplne chýbajú," hovorí Igor Kováčik, obyvateľ Košickej. "Bol som svedkom viacerých ľahších zranení, hlavne starší ľudia tu prechádzajú ťažko."
Ladislav Csáder, generálny riaditeľ firmy Metro, ktorá stavbu zabezpečuje, má iný názor: "Obchádzkové trasy sú riadne vyznačené a verejnosť sme o nich informovali s dostatočným predstihom," povedal.
Pohyb chodcov v priestore staveniska po provizórnych premosteniach podľa neho zodpovedá norme. Ako Csáder dodal, úplné uzatvorenie Miletičovej bolo v danom úseku nevyhnutné. Po rekonštrukcii by sa však situácia mala zmeniť k lepšiemu.
"Na križovatke ulíc Trenčianska - Miletičova, ktorá je podľa štatistík najnehodovejšou v Bratislave, pribudne aj svetelná signalizácia, koniec Košickej ulice sa rozšíri na štyri jazdné pruhy," hovorí generálny riaditeľ spoločnosti Metro Ladislav Csáder. Na priechode pre chodcov pri trhovisku pribudne semafor, chodecké návestia budú vybavené zvukovou signalizáciou pre zrakovo postihnutých. "Toto všetko výrazne zlepší v danej oblasti nielen plynulosť dopravy a pohodlie, ale hlavne bezpečnosť chodcov."
Rekonštrukciu dokončí Metro Bratislava aj napriek pôvodne neplánovaným prácam v stanovenom termíne do 31. augusta. (dot, mi)
Uzavretá je aj Košická
Pre rekonštrukciu je uzavretý úsek Miletičovej od križovatky s Trenčianskou až po križovatku so Záhradníckou. V dotknutom úseku je navrhnutá úprava vozovky, chodníkov a parkoviska v celej šírke vrátane zatrávnených plôch. Dĺžka rekonštruovaného úseku je 600 metrov. Okrem toho je uzavretá aj Košická ulica od vyústenia do Miletičovej až po križovatku s Gemerskou. Robí sa rekonštrukcia inžinierskych sietí v lokalite, svetelná križovatka Miletičova - Trenčianska a rozšírenie križovatky Miletičova - Košická. Posledná zo stavieb je súčasťou stavby Mosta Apollo - most a križovatky. Rekonštrukcia predstavuje investíciu v hodnote takmer 125 miliónov korún.
(lin)